12/11/2013 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución de inscrición e publicación do convenio colectivo do persoal laboral do Concello de Cambre

Visto o expediente do convenio colectivo do PERSOAL LABORAL DO CONCELLO DE CAMBRE, que foi subscrito pola comisión negociadora o día 9 de xullo de 2013, de conformidade co disposto no artigo 90.º.2 e 3.º do Real decreto legislativo 1/1995, do 24 de marzo, polo que se aproba o texto refundido da lei do Estatuto dos traballadores, no Real decreto 713/2010, do 28 de maio, sobre rexistro e depósito de convenios e acordos colectivos de traballo, e a Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia ESTA XEFATURA DE TRABALLO E BENESTAR ACORDA: 1.º.–Ordenar a súa inscrición no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, 29 de outubro de 2013. Xefa territorial MARÍA PILAR CARIDAD ALONSO CONVENIO COLECTIVO DO CONCELLO DE CAMBRE ÍNDICE CAPÍTULO 1.–Disposicións xerais CAPÍTULO 2.–Calendario e xornada laboral CAPÍTULO 3.–Vacacións, permisos e licencias CAPÍTULO 4.–Ingreso, provisión e promoción. Situacións administrativas CAPÍTULO 5.–Outros dereitos CAPÍTULO 6.–Retribucións CAPÍTULO 7.–Seguridade e saúde CAPÍTULO 8.–Réxime disciplinario CAPÍTULO 9.–Representación e dereitos sindicais CAPÍTULO 1.–DISPOSICIÓNS XERAIS ARTIGO 1.–DETERMINACIÓN DAS PARTES QUE O CONCERTAN. As partes que concertan este convenio son a Corporación Municipal do Concello de Cambre e o seu persoal laboral, representado polos/as delegados/as de persoal, que subscriben este convenio, denominado “Convenio colectivo do persoal laboral do Concello de Cambre”. ARTIGO 2.–ÁMBITO DE APLICACIÓN PERSOAL. As normas contidas neste convenio colectivo e nos seus anexos, serán de aplicación a todo o persoal laboral fixo, así como ao persoal indefinido suxeito á lexislación laboral, con excepción, se é o caso, do persoal de alta dirección definido segundo o establecido no artigo 2.1 do Estatuto dos Traballadores. As normas contidas neste convenio aplicaranse así mesmo ao persoal laboral eventual, coas adaptacións singulares que se deriven deste e da cada contrato individual, e no que sexa compatible coas particularidades da súa específica relación laboral. ARTIGO 3.–ÁMBITO FUNCIONAL E TERRITORIAL. O ámbito funcional deste convenio esténdese a toda a actividade propia do Concello de Cambre. O ámbito territorial deste convenio esténdese á demarcación territorial do Concello de Cambre, e á que puidese estenderse en comisión de servizos ARTIGO 4.–ÁMBITO TEMPORAL. DENUNCIA DO CONVENIO. O presente convenio surtirá efectos entre as partes dende a súa sinatura, con independencia da súa eficacia fronte a terceiros que se producirá coa publicación no Boletín oficial da provincia, e permanecerá vixente ata o 31 de decembro de 2015; salvo no concernente ós “importes” das cláusulas salariais, que terán unha vixencia anual e revisable con efectos do 1 de xaneiro de cada ano de eficacia do convenio. As propostas de denuncia e revisión comunicaranse por escrito á outra parte, e se procede legalmente á autoridade laboral, cunha anticipación de dous meses con respecto ao remate da vixencia do convenio. No caso de que non se denuncie na forma e período citados, entenderase prorrogado de ano en ano, revisándose unicamente os importes dos conceptos salariais, ata que formalmente se denuncie. En caso de denuncia, o presente convenio seguirá en vigor en todos os seus artigos, en tanto non se asine un novo. ARTIGO 5.–APLICACIÓN DE NORMAS MÁIS VANTAXOSAS.1. As normas estatais e autonómicas que resulten de aplicación aos empregados públicos do Concello, e melloren o establecido neste convenio, entenderanse de aplicación inmediata. Todo isto sen prexuízo de que tal circunstancia poida ser causa suficiente para a revisión do convenio.2. Os conflitos que se orixinen entre dúas ou máis normas, tanto legais como pactadas, que deberán respectar en todo caso os mínimos de dereito necesario, resolveranse mediante a aplicación da máis favorable para o persoal traballador, considerándoas no seu conxunto e en cómputo anual respecto aos conceptos cuantificables. ARTIGO 6.–COMISIÓN PARITARIA.1. Un mes despois da sinatura do convenio, polas partes negociadoras designarase unha comisión paritaria de interpretación, vixilancia e estudo, que é o órgano responsable de velar pola aplicación e seguimento do convenio.2. Esta comisión estará integrada por seis membros elixidos libremente por cada parte concertante. Calquera discrepancia sobre a interpretación das cláusulas do presente convenio, terá que someterse con carácter previo e obrigatorio á comisión paritaria, sen prexuízo do dereito posterior de acudir ás pertinentes instancias administrativas ou xudiciais correspondentes. Así mesmo a comisión paritaria estará facultada para estudar e acordar na aplicación do convenio, cantas modificacións normativas se puidesen requirir por cambios da lexislación actualmente vixente.3. Na sesión constitutiva designarase un presidente da Comisión Paritaria, que será un dos representantes da administración, e contará cun secretario, que será un técnico designado polo Concello e que actuará con voz pero sen voto.4. Á petición de calquera das partes, por escrito, e cunha antelación mínima de tres días hábiles, a comisión paritaria estará obrigada a reunirse; de non se prestar a iso a outra parte, a parte convocante poderá adoptar as medidas legais que estime máis oportunas. Para que as sesión se poidan celebrar validamente será precisa a asistencia de, polo menos, dous representantes da administración e dous representantes das centrais sindicais, así como do secretario.5. Logo da consulta á comisión e interpretación, todas as condicións establecidas no convenio deberán seren interpretadas e aplicadas de forma que resulte máis beneficiosa para os empregados/as do Concello, en caso de dúbida, ambigüidade ou escuridade en canto ó seu sentido e alcance.6. Os acordos tomaranse por unanimidade entre ámbalas dúas representacións, que serán de carácter obrigatorio e vinculante para cada unha das partes, recolléndose e publicándose nos taboleiros de anuncios dos centros de traballo, ou se a súa transcendencia o aconsella, publicaranse no BOP.7. Ambas partes conveñen que calquera dúbida ou diverxencia que poida xurdir sobre a interpretación ou aplicación deste convenio colectivo sexa sometida, antes de establecer reclamación ante os órganos competentes, a informe da comisión paritaria. Dita comisión deberá emitir un informe e a súa resolución nun prazo máximo de 15 días a contar do día seguinte no que fose solicitado. As partes acordan que, no caso de discrepancias sométense as pautas marcadas polo acordo sobre solución extraxudicial de conflitos colectivos de traballo (AGA). As funcións e actividades da comisión paritaria non obstaculizarán en ningún caso o libre acceso á xurisdición administrativa e contenciosa, prevista na lei. ARTIGO 7.–INDIVISIBILIDADE DO CONVENIO. As condicións pactadas forman un todo orgánico e indivisible e para os efectos da súa aplicación práctica, serán considerados global e conxuntamente en cómputo anual. No suposto de que a xurisdición administrativa e/ou laboral competente no exercicio das súas facultades deixasen sen efecto ou modificasen algunha das estipulacións deste convenio, deberá adaptarse este, facultándose para iso á comisión paritaria, necesitando para a súa eficacia a preceptiva aprobación polo Pleno da corporación. ARTIGO 8.–PROCEDEMENTO DE INAPLICACIÓN. As discrepancias que puideran xurdir para a non aplicación das condicións de traballo a que se refire o artigo 82.3 do Texto Refundido do Estatuto dos Traballadores, serán sometidas á comisión paritaria, antes de presentar a reclamación pertinente. Dita comisión deberá emitir informe e a súa resolución nun prazo máximo de 5 días a contar do día seguinte no que fose solicitada. ARTIGO 9.–NORMALIZACIÓN LINGÜÍSTICA. Os traballadores/as do Concello de Cambre teñen dereito a desenvolver a súa actividade laboral e profesional en lingua galega e a recibir formación lingüística para mellorar o servizo ó público no seu posto de traballo, recoñecendo o Concello desa maneira a oficialidade da lingua galega e os dereitos lingüísticos dos/as traballadores/as recollidos no Estatuto de autonomía de Galicia, Lei de normalización lingüística e demais disposicións legais ARTIGO 10.–ADMINISTRACIÓN ELECTRÓNICA. O Concello de Cambre adaptará paulatinamente os seus procedementos aos avances técnicos, na procura dun mellor servizo aos cidadáns. Os empregados públicos comprométense a adaptarse aos novos procedementos, previa formación correspondente, e a obtención e utilización dos medios persoais de identificación necesarios (DNI-e, certificados dixitais, etc.). CAPÍTULO 2.–CALENDARIO E XORNADA LABORAL ARTIGO 11.–CALENDARIO LABORAL 1. O calendario laboral será o que os organismos competentes das administracións central, autonómica ou local, dentro das súas competencias, sinalen e afecten ao municipio de Cambre.2. Os días de Sábado Santo, 24 e 31 de decembro serán, así mesmo, non laborais, polo que as oficinas municipais permanecerán pechadas ao público. Nos servizos onde non sexa posible o seu gozo, computaranse como festivo a descontar das horas anuais laborais, sen prexuízo da compensación que por traballar en festivo corresponda en cada caso de acordo co establecido no artigo 38.3 deste convenio.3. O calendario laboral incorporará dous días de permiso cando os días 24 e 31 de decembro coincidan en festivo, sábado ou día non laborable. Así mesmo, o calendario laboral incorporará cada ano natural, e como máximo, un día de permiso cando algunha festividade laboral de ámbito estatal, de carácter retribuído, non recuperable e non substituíble pola Comunidade Autónoma, coincida con sábado no dito ano 4. A distribución anual da xornada non poderá alterar o número de días de vacacións que estableza a normativa en vigor. ARTIGO 12.–XORNADA LABORAL.1. A xornada xeral de traballo será de 37,5 horas semanais de traballo efectivo de promedio en cómputo anual, equivalente a 1.664 horas anuais.2. O persoal a tempo parcial terá a xornada establecida no seu contrato.3. Durante a xornada de traballo poderase facer unha pausa, durante un período de 30 minutos, que se computará como traballo efectivo. Esta interrupción non poderá afectar á prestación dos servizos.4. Nos postos de traballo nos que non sexa posible tomar o descanso dentro do horario por mor da atención permanente ao público, sen suplencia posible, compensarase ao traballador este tempo conforme ás disposicións da xefatura da unidade administrativa.5. Os traballadores/as terán dereito a un descanso mínimo semanal de día e medio ininterrompido que, como regra xeral, comprenderá a tarde do sábado e o día completo do domingo ou, no seu caso, a mañá do luns. ARTIGO 13.–HORARIOS.1. O horarios acomodaranse ás necesidades do servizo, respondendo ao criterio de facilitar a atención aos cidadáns. O establecemento dos horarios negociarase cos representantes do persoal.2. Con carácter xeral, os horarios constarán dunha parte fixa (horario fixo), e dunha parte flexible (horario flexible). 3. O horario fixo é o período de tempo no que o empregado debe permanecer obrigatoriamente no lugar de traballo. O horario fixo de presenza pode ser normal ou especial: – Horario fixo de presenza normal é o establecido con carácter xeral e que comprenderá de 9.00 a 14.30 horas de luns a venres. – Horario fixo de presenza especial é o establecido naqueles postos que polas súas características non podan adaptarse ao horario fixo de presenza normal. Este será fixado pola concellería responsable, oído o órgano de representación dos traballadores/as. Serán confeccionados para cada anualidade dentro dos 15 primeiros días do mes de decembro do ano anterior aquel en que se vaian a poñer en práctica.4. O horario flexible é o período de tempo no que o empregado debe completar a xornada semanal establecida (diferenza entre a xornada xeral establecida e o horario fixo). O horario flexible pode ser realizado entre as 07.30 e as 18.00 horas, de luns a venres. En casos extraordinarios e debidamente motivados, poderase modificar, a solicitude do servizo correspondente, a franxa no que pode ser realizado o horario flexible.5. Cando un empregado sexa requirido para realizar un traballo fora do seu horario fixo de presenza, o tempo traballado terá esta consideración, e poderá ser compensado cun período de igual duración do horario fixo de presenza inicialmente establecido. Mediante escrito asinado polo Xefe de servizo e o Concelleiro responsable, comunicarase esta circunstancia ao servizo de persoal.6. Cando por causas sobrevidas e suficientemente motivadas, non fora posible realizar a xornada semanal establecida, poderase completar a xornada nas catro semanas seguintes. Mediante escrito asignado polo Xefe de servizo e Concelleiro responsable, comunicarase esta circunstancia ao Servizo de persoal.7. Os empregados con fillos/as ou acollidos/as menores de doce anos, ou con familiares conviventes que, por enfermidade ou por avanzada idade, necesiten a asistencia doutras persoas, poderán solicitar achegando documentación do feito causante, e concederáselles se as necesidades do servizo o permitisen, o adianto ou atraso de ata 1 hora, do horario fixo de presenza.8. Os empregados que teñan fillos con discapacidade terán 2 horas de flexibilidade horaria diaria a fin de conciliar os horarios dos centros de educación especial e outros centros onde o fillo reciba atención, cos horarios dos propios postos de traballo.9. Cando por circunstancias de carácter persoal debidamente motivadas e non reguladas como permisos ou licencias no presente convenio, o empregado deba ausentarse do posto de traballo durante a franxa de horario fixo de presenza, poderá compensar as horas da ausencia na franxa de horario flexible da mesma semana ou da seguinte. A compensación será comunicada, coa conformidade do xefe de servizo, ao servizo de persoal. ARTIGO 14.–CONTROL HORARIO.1. Os empregados municipais teñen a obriga de rexistrar a entrada e a saída do centro de traballo, mediante o sistema de recoñecemento de pegada dixital establecido para o efecto.2. Debe rexistrarse así mesmo as saídas e as entradas do centro de traballo para os seguintes motivos: permisos recollidos neste convenio, pausa do café e traballos exteriores. ARTIGO 15.–AUSENCIAS E FALTAS DE PUNTUALIDADE.1. As ausencias e faltas de puntualidade e permanencia do persoal requirirán do aviso inmediato ao responsable da unidade correspondente, así como a súa ulterior xustificación acreditativa, que será notificada ao Servizo de persoal.2. O resto das ausencias deberán solicitarse e xustificarse de acordo co estipulado no capitulo de vacacións, permisos e licencias.3. As ausencias non xustificadas darán lugar, previo requirimento ao interesado para que aporte a xustificación correspondente no prazo de 5 días hábiles, á súa consideración como días de permiso por asuntos propios, e cando estes estiveran esgotados, á dedución proporcional das súas retribucións. CAPÍTULO 3.–VACACIÓNS, PERMISOS E LICENZAS ARTIGO 16.–VACACIÓNS.1. Os empregados municipais terán dereito a gozar, durante cada ano natural, dunhas vacacións retribuídas de vinte e dous días hábiles, ou os días que correspondan proporcionalmente se o tempo de servizo durante o ano fora menor.2. Aos efectos do previsto neste artigo, os sábados non serán considerados días hábiles, sen prexuízo das adaptacións que se establezan para os horarios especiais.3. As vacacións gozaranse dentro do ano natural e ata o 15 de xaneiro do ano seguinte. Poderá sobrepasarse o límite sinalado cando non fora posible desfrutar do período vacacional ou tivera que suspenderse o mesmo, por causa dunha incapacidade temporal derivada de continxencias comúns ou profesionais, ou dos permisos derivados de parto, adopción ou acollemento, paternidade ou por razón de violencia de xénero.4. O período de vacacións poderá quedar suspendido a instancia do interesado/a cando polo/a mesmo/a se presente unha baixa médica. Igualmente, e para o suposto de que a dita baixa fose con anterioridade ó inicio das vacacións, e subsistira no día sinalado para o comezo destas, estas non comezasen a correr para o interesado/a.5. Tanto nun como noutro caso, de producirse colisión de intereses entre o traballador/a que ve modificado o seu cadro de vacacións como consecuencia da baixa médica e aqueles outros traballadores/as, da súa mesma unidade administrativa ou servizo que xa as tivesen programadas, terán estes/as últimos preferencia sobre aquel/a, que, en todo caso, terá que supeditarse ás necesidades do servizo.6. En caso de prorrata dos días de vacacións por non terse traballado todo o ano, a cantidade resultante redondearase ao número enteiro inferior no caso de que o primeiro decimal sexa inferior a 5 e ao número enteiro superior no caso de que o primeiro decimal sexa igual ou superior a 5. ARTIGO 17.–SOLICITUDE DE VACACIÓNS.1. O Servizo de persoal solicitará dos distintos servizos municipais as propostas para a elaboración do calendario anual de vacacións, que deben ser remitidas antes do 15 de maio de cada ano. As propostas deberán ser asinadas polo xefe de servizo e concelleiro responsable, asumindo a xefatura a responsabilidade na prestación satisfactoria dos servizos.3. O cadro de vacacións de cada servizo aprobarase por resolución, tendo en conta as necesidades dos servizos e de acordo coas propostas presentadas.4. As solicitudes de vacacións que deban realizarse de forma individual fora da proposta conxunta do servizo, ou as modificacións das vacacións aprobadas no calendario anual, deben ser asinadas polo xefe de servizo e o concelleiro responsable, asumindo a xefatura a responsabilidade na prestación satisfactoria dos servizos.5. Recoñécese o dereito á elección do período de vacacións a favor das mulleres xestantes e a preferencia de elección de mulleres e homes con fillas ou fillos menores de doce anos ou persoas maiores dependentes ao seu coidado directo. Para estes efectos, a dependencia ten que estar recoñecida pola Xunta de Galicia ou informe médico.6. No caso de que se produza colisión de intereses na solicitude de vacacións, estas estableceranse de maneira rotativa, seguindo estritos criterios de antigüidade dentro de cada categoría profesional e/ou funcional. ARTIGO 18.–PERMISOS DOS EMPREGADOS PÚBLICOS.1. Os empregados públicos terán os seguintes permisos: a) Falecemento, accidente ou enfermidade grave dun familiar. Por falecemento, accidente ou enfermidade grave dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade, e cinco días hábiles cando sexa en distinta localidade. Por falecemento, accidente ou enfermidade grave dun familiar dentro do segundo grao de consanguinidade ou afinidade, dous días hábiles cando o suceso se produza na mesma localidade, e catro días hábiles cando sexa en distinta localidade. Considerase como enfermidade grave a hospitalización ou intervención cirúrxica sen hospitalización que requira repouso domiciliario. No caso de falecemento, os días de permiso serán consecutivos e contados a partir do día do suceso ou do día inmediatamente posterior. No caso de accidente ou enfermidade grave dun familiar, os días de permiso poderán collerse de forma descontinua, sempre e cando persista o feito causante e ata o máximo de días establecido. Se durante o desfrute do permiso por accidente ou enfermidade grave do familiar, sobrevén o falecemento deste, suspenderase o permiso que se viña desfrutando e iniciarase o cómputo dun novo permiso. b) Accidente ou enfermidade moi grave dun familiar. Nos supostos de accidente ou enfermidade moi grave do ou da cónxuxe, parella en análoga relación de afectividade, familiares en primeiro grao, persoas acollidas ou familiares que convivan na mesma casa, e para atender ao seu coidado, o empregado terá dereito a un permiso retribuído cunha duración máxima de trinta días naturais. Cada accidente ou enfermidade xerará un único permiso, que, dentro da duración máxima de trinta días, poderase utilizar de maneira separada ou acumulada. c) Coidado dun familiar de primeiro grao. Por ser preciso atender o coidado dun familiar de primeiro grao, o empregado terá dereito a solicitar unha redución de ata o 50% da xornada laboral, con carácter retribuído, por razóns de enfermidade moi grave e polo prazo máximo dun mes. Si houbera máis dun titular deste dereito polo mesmo feito causante, o tempo de desfrute desta redución poderase prorratear entre os mesmos, respectando en todo caso, o prazo máximo dun mes. d) Traslado de domicilio. Por traslado de domicilio, un día. O permiso entenderase referido aos días en que se produza o efectivo traslado de domicilio. e) Funcións sindicais ou de representación do persoal. Para realizar funcións sindicais ou de representación do persoal, nos termos que se determina no capítulo 9 deste convenio. f) Exames finais e demais probas definitivas de aptitude. Para concorrer a exames finais e demais probas definitivas de aptitude, durante os días da súa celebración. g) Exames prenatais e técnicas de preparación ao parto. As empregadas embarazadas terán dereito a ausentarse do traballo para a realización de exames prenatais e técnicas de preparación ao parto polo tempo necesario para a súa práctica e previa xustificación da necesidade da súa realización dentro da xornada de traballo. h) Tratamentos de fecundación asistida. A empregada terá dereito a un permiso retribuído para tratamentos de fecundación asistida polo tempo necesario para a súa práctica, con aviso previo e xustificación da necesidade de realización dentro da xornada de traballo. Se fose necesario o desprazamento, o permiso será de dous días. i) Acompañamento a tratamentos de fecundación asistida, exames prenatais e técnicas de preparación ao parto. Para acompañar ao seu cónxuxe ou parella en análoga relación de afectividade a tratamentos de fecundación asistida, a exames prenatais e a técnicas de preparación ao parto, o empregado terá dereito a un permiso retribuído en idénticos termos e condicións de exercicio cos previstos para estes permisos. j) Lactancia. Por lactancia dun fillo menor de doce meses terá dereito a unha hora de ausencia do traballo que poderá dividir en dúas fraccións. Este dereito poderá substituírse por unha redución da xornada normal en media hora ao inicio e ao final da xornada ou, nunha hora ao inicio ou ao final da xornada, coa mesma finalidade. Este dereito poderá ser exercido indistintamente por un ou outro dos proxenitores, no caso de que ambos traballen. Igualmente a empregada poderá solicitar a substitución do tempo de lactancia por un permiso retribuído que acumule en xornadas completas o tempo correspondente. Este permiso incrementarase proporcionalmente nos casos de parto múltiple. No caso de que o desfrute deste permiso sexa por acumulación en xornadas completas, a empregada desfrutará de vinte e catro días hábiles ininterrompidos de permiso, que poderán unirse aos de permiso por maternidade. A aplicación do permiso de lactancia dos traballadores a tempo parcial é idéntica á dos traballadores con xornada completa. k) Fillos prematuros ou que deban permanecer hospitalizados a continuación do parto. Por nacemento de fillos prematuros ou que por calquera outra causa deban permanecer hospitalizados a continuación do parto, a empregada ou o empregado terá dereito a ausentarse do traballo durante un máximo de dúas horas diarias percibindo as retribucións íntegras. Así mesmo, terán dereito a reducir a súa xornada de traballo ata un máximo de dúas horas, coa diminución proporcional das súas retribucións. l) Garda legal. Por razóns de garda legal, cando o empregado teña o coidado directo dalgún menor de doce anos, de persoa maior que requira especial dedicación, ou dunha persoa con discapacidade que non desempeñe actividade retribuída, terá dereito á redución da súa xornada de traballo, coa diminución das súas retribucións que corresponda. Terá o mesmo dereito o empregado que precise encargarse do coidado directo dun familiar, ata o segundo grao de consanguinidade ou afinidade, que por razóns de idade, accidente ou enfermidade non poda valerse por si mesmo e que non desempeñe actividade retribuída. m) Cumprimento deber inescusable de carácter público ou persoal e por deberes relacionados coa conciliación da vida familiar e laboral. Polo tempo indispensable para o cumprimento dun deber inescusable de carácter público ou persoal e por deberes relacionados coa conciliación da vida familiar e laboral. Enténdese como deber inescusable aquela obriga que incumbe a unha persoa cuxo incumprimento xeraría unha responsabilidade de índole civil, penal ou administrativa, entre eles os seguintes: comparecencia obrigatoria instada por órganos xudiciais, comisarías ou calquera outro organismo oficial; cumprimento de deberes cidadáns derivados dun proceso electoral; asistencia como membro ás sesións dun tribunal de selección ou provisión, con nomeamento da autoridade competente. Non se entende como deber inescusable aquela obriga que incumbe a unha persoa cuxo incumprimento non xera unha responsabilidade de índole civil, penal ou administrativa, entre eles os seguintes: asistencia a oficinas de notaría, despachos de avogados, oficinas de compra-venda. O deber inescusable debe ser persoalísimo, sen posibilidade de execución por medio de representante ou substituto. Considéranse deberes relacionados coa conciliación da vida familiar e laboral, o exercicio de actividades inescusables vinculadas directamente ao entorno familiar do titular do dereito. n) Acompañamento a revisións médicas a fillas e fillos e persoas maiores a cargo do empregado. O empregado terá dereito a ausentarse para acompañar ás revisións médicas ás súas fillas e aos seus fillos ou menores acollidos ás persoas maiores ao seu cargo polo tempo necesario, con aviso previo e xustificación da necesidade de realización dentro da xornada de traballo. Para estes efectos considéranse a cargo do persoal as fillas e fillos menores de idade, ou menores en réxime de acollida. Para estes efectos considéranse persoas maiores a cargo do persoal aos familiares de primeiro grao, ou conviventes que, pola súa idade ou estado de saúde, non se poidan valer por si mesmos para acudir á consulta. ñ) Asuntos particulares. Por asuntos particulares, tres días. A concesión deste permiso queda condicionada ás necesidades do servizo. A negación por necesidades do servizo, debe estar suficientemente motivada. Cando non sexa posible desfrutar do mencionado permiso antes de finalizar o mes de decembro, poderán concederse nos primeiros quince días do mes de xaneiro do ano seguinte. o) Matrimonio. Por matrimonio, quince días. O período de desfrute será ininterrompido e debe incluír o día de celebración do matrimonio. No caso de celebración de matrimonio cun mesmo cónxuxe en sede civil e relixiosa, separada no tempo, o permiso só se poderá desfrutar unha vez. ARTIGO 19.–PERMISOS POR MOTIVOS DE CONCILIACIÓN DA VIDA PERSOAL, FAMILIAR E LABORAL E POR RAZÓN DE VIOLENCIA DE XÉNERO.1. En todo caso se concederán os seguintes permisos coas correspondentes condicións mínimas: a) Parto. Terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do fillo e, por cada fillo a partir do segundo, nos supostos de parto múltiple. O permiso distribuirase a opción da funcionaria sempre que seis semanas sexan inmediatamente posteriores ao parto. No caso de falecemento da nai, o outro proxenitor poderá facer uso da totalidade ou, no seu caso, da parte que reste de permiso. Non obstante o anterior, e sen prexuízo das seis semanas inmediatas posteriores ao parto de descanso obrigatorio para a nai, no caso de que ambos proxenitores traballen, a nai, ao iniciarse o período de descanso por maternidade, poderá optar por que o outro proxenitor desfrute dunha parte determinada e ininterrompida do período de descanso posterior ao parto, ben de forma simultánea ou sucesiva co da nai. O outro proxenitor poderá seguir desfrutando do permiso de maternidade inicialmente cedido, aínda que no momento previsto para a reincorporación da nai ao traballo esta se encontre en situación de incapacidade temporal. Nos casos de desfrute simultáneo de períodos de descanso, a suma dos mesmos non poderá exceder das dezaseis semanas ou das que correspondan en caso de discapacidade do fillo ou de parto múltiple. Este permiso poderá desfrutarse a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Nos casos de parto prematuro e naqueles en que, por calquera outra causa, o neonato deba permanecer hospitalizado a continuación do parto, este permiso ampliarase en tantos días como o neonato se encontre hospitalizado, cun máximo de trece semanas adicionais. Durante o disfrute deste permiso poderase participar nos cursos de formación que convoque a Administración. b) Adopción ou acollemento. O permiso por adopción ou acollemento, tanto preadoptivo como permanente ou simple terá unha duración de dezaseis semanas ininterrompidas Este permiso ampliarase en dúas semanas máis no suposto de discapacidade do menor adoptado ou acollido e por cada fillo, a partir do segundo, nos supostos de adopción ou acollemento múltiple. O cómputo do prazo contarase a elección do empregado, a partir da decisión administrativa ou xudicial de acollemento ou a partir da resolución xudicial pola que se constitúa a adopción sen que en ningún caso un mesmo menor poida dar dereito a varios períodos de desfrute deste permiso. No caso de que ambos proxenitores traballen, o permiso distribuirase a opción dos interesados, que poderán desfrutalo de forma simultánea ou sucesiva, sempre en períodos ininterrompidos. Nos casos de desfrute simultáneo de períodos de descanso, a suma dos mesmos non poderá exceder das dezaseis semanas ou das que correspondan en caso de adopción ou acollemento múltiple e de discapacidade do menor adoptado ou acollido. Este permiso poderá disfrutarse a xornada completa ou a tempo parcial, cando as necesidades do servizo o permitan, e nos termos que regulamentariamente se determine. Se fora necesario o desprazamento previo dos proxenitores ao país de orixe do adoptado, nos casos de adopción ou acollemento internacional, terase dereito, ademais, a un permiso de ata dous meses de duración, percibindo durante este período exclusivamente as retribucións básicas. Con independencia do permiso de ata dous meses previsto no parágrafo anterior e para o suposto contemplado en dito parágrafo, o permiso por adopción ou acollemento, tanto preadoptivo como permanente ou simple, poderá iniciarse ata catro semanas antes da resolución xudicial pola que se constitúa a adopción ou a decisión administrativa ou xudicial de acollemento Durante o disfrute deste permiso poderase participar nos cursos de formación que convoque a Administración. Os supostos de adopción ou acollemento, tanto preadoptivo como permanente ou simple, previstos neste permiso será os que así se establezan no Código Civil ou nas leis civís de Galicia que os regulen, debendo ter o acollemento simple unha duración non inferior a un ano. Acreditarase o permiso coa seguinte documentación: – Resolución administrativa ou xudicial da adopción ou da acollida, na que conste, no seu caso, o carácter internacional da mesma. – No caso de que o permiso se amplíe por discapacidade do menor adoptada ou acollido, deberá presentarse documento médico acreditativo da discapacidade. – No caso de desprazamento previo dos proxenitores ao país de orixe do adoptado, nos casos de adopción ou acollemento internacional, deberá presentarse documentación oficial acreditativa da tramitación da devandita adopción, sen prexuízo da posterior presentación da resolución xudicial de adopción. c) Paternidade. O permiso por paternidade polo nacemento, acollemento ou adopción dun fillo ou filla terá unha duración de vinte e nove días naturais, que gozará o pai a partir da data de nacemento, da decisión administrativa ou xudicial de acollemento ou da resolución xudicial pola que se constitúa a adopción. No caso de parto, acollemento ou adopción múltiple, o permiso será de trinta e cinco días naturais. Nos supostos de adopción ou acollemento, se ambos os proxenitores fosen persoal ao servizo da administración pública galega, o permiso poderase distribuír á opción dos interesados, que poderán gozalo de forma simultánea ou sucesiva, sempre en períodos ininterrompidos, respectando en todo caso o prazo de duración. Este permiso é independente do gozo compartido dos permisos previstos nos puntos a) e b). A nai poderá gozar deste permiso de paternidade a continuación dos permisos previstos nos puntos a) e b) nos seguintes supostos: – Cando o pai falecera antes da utilización íntegra do permiso. – Se a filiación paterna non estivera determinada. – Cando os proxenitores non estiveran casados nin unidos de feito en análoga relación de afectividade. – Cando en resolución xudicial ditada en proceso de nulidade, separación ou divorcio, iniciado antes da utilización do permiso, se lle recoñecera á nai a garda do fillo ou da filla que acaba de nacer. No suposto de matrimonio de mulleres ou de unións de feito en análoga relación de afectividade, ao ser unha delas a nai biolóxica, a que non o sexa terá dereito ao permiso de paternidade nos termos fixados neste apartado. Nos casos previstos nos puntos a), b) e c), o tempo transcorrido durante o gozo destes permisos computarase como de servizo efectivo para todos os efectos, garantíndose a plenitude de dereitos económicos do persoal ao servizo do Concello de Cambre durante todo o período de duración do permiso, e, se é o caso, durante os períodos posteriores ao gozo deste, se, de acordo coa normativa aplicable, o dereito a percibir algún concepto retributivo se determina en función do período de gozo do permiso. Os empregados/as que fixeran uso do permiso por parto ou maternidade, paternidade e adopción ou acollemento terán dereito, así que finalice o período de permiso, a reintegrarse ao seu posto de traballo nos termos e nas condicións que non lles resulten menos favorables ao gozo do permiso, así como a beneficiarse de calquera mellora nas condicións de traballo ás que puidesen ter dereito durante a súa ausencia. d) Por razón de violencia de xénero sobre a muller empregada. As faltas de asistencia das funcionarias vítimas de violencia de xénero, totais ou parciais, terán la consideración de xustificadas polo tempo e nas condicións en que así o determinen os servizos sociais de atención ou de saúde segundo proceda. Así mesmo, as funcionarias vítimas de violencia sobre a muller, para facer efectiva a súa protección ou o seu dereito de asistencia social integral, terán dereito á redución da xornada con diminución proporcional da retribución, ou a reordenación do tempo de traballo, a través da adaptación do horario, da aplicación do horario flexible ou de outras formas de ordenación do tempo de traballo que sexan aplicables, nos termos que para estes supostos estableza a Administración Pública competente en casa caso. e) Coidado de fillo menor afectado por cáncer u outra enfermidade grave. O empregado terá dereito, sempre que ambos proxenitores, adoptantes ou acolledores de carácter preadoptivo ou permanente traballen, a unha redución da xornada de traballo de ao menos a metade da duración de aquela, percibindo as retribucións íntegras, para o coidado, durante a hospitalización e tratamento continuado, do fillo menor de idade afectado por cancro (tumores malignos, melanomas ou carcinomas) ou por calquera outra enfermidade grave que implique un ingreso hospitalario de larga duración e requira a necesidade do seu coidado directo, continuo e permanente acreditado polo informe do Servizo galego de saúde ou, no seu caso, da entidade sanitaria concertada correspondente e, como máximo, ata que o menor cumpra os 18 anos. Cando concorran en ambos proxenitores, adoptantes ou acolledores de carácter preadoptivo ou permanente, polo mesmo suxeito e feito causante, as circunstancias necesarias para ter dereito a este permiso ou, no seu caso, poidan ter a condición de beneficiarios da prestación establecida para este fin no réxime da seguridade social que lles sexa de aplicación, o empregado terá dereito á percepción das retribucións íntegras durante o tempo que dure a redución da súa xornada de traballo, sempre que o outro proxenitor, adoptante ou acolledor de carácter preadoptivo ou permanente, sen prexuízo do dereito á redución de xornada que lle corresponda, non cobre as súas retribucións íntegras en virtude deste permiso ou como beneficiario da prestación establecida para este fin no réxime da seguridade social que lle sexa de aplicación. En caso contrario, so se terá dereito á redución de xornada, coa conseguinte redución de retribucións. Para a aplicación deste permiso, a listaxe de enfermidades graves será a establecida no Real Decreto 1148/2011 para a aplicación e desenvolvemento no sistema da seguridade Social da prestación económica por coidado de menores afectados por cancro ou outra enfermidade grave, ou norma que o substitúa, e sen prexuízo da incorporación de novas enfermidades acordada de acordo coa disposición final terceira do mencionado Real Decreto. O cancro ou enfermidade grave que padeza o menor deberá implicar un ingreso hospitalario de longa duración que requira o seu coidado directo, continuo e permanente, durante a hospitalización e tratamento continuado da enfermidade. Considerarase así mesmo como ingreso hospitalario de longa duración a continuación do tratamento médico ou o coidado do menor en domicilio tras o diagnóstico e hospitalización pola enfermidade grave. Este permiso concederase por un período inicial dun ano, prorrogable por períodos de seis meses cando subsista a necesidade do coidado directo, continuo e permanente do menor, e como máximo, ata que este cumpra os 18 anos. O permiso suspenderase nas situacións de incapacidade temporal, durante os períodos de descanso por maternidade e paternidade e nos supostos de risco durante o embarazo e, en xeral, cando concorra calquera causa de suspensión da relación funcionarial do solicitante. O permiso extinguirase polo cesamento do cumprimento de algúns dos requisitos esixidos para a súa concesión. ARTIGO 20.–LICENZAS.1. Poderanse conceder licenzas nos seguintes casos: a) Embarazo. Por embarazo, nas condicións e duración previstas na lexislación xeral. b) Asuntos propios. Por asuntos propios poderanse conceder licencias sen retribución dunha duración acumulada que non poderá exceder de tres meses cada dous anos. A concesión de licencias por asuntos propios subordinarase, en todo caso, ás necesidades do servizo. A concesión desta licenza non terá unha duración inferior a sete días naturais. O tempo de duración desta licenza terá a consideración de servizos prestados unicamente a efectos de antigüidade e consolidación de grao persoal Mentres dure esta licenza sen retribución o persoal permanecerá na situación de alta especial no réxime de seguridade social. O persoal de novo ingreso só poderá solicitar esta licenza unha vez transcorridos dous anos desde o seu nomeamento. O persoal laboral temporal non poderá desfrutar desta licenza. O prazo para o cómputo dos dous anos para o desfrute dunha nova licenza por asuntos propios debe comezar a computarse no momento en que remate o desfrute da licenza anterior. c) Enfermidade. As licenzas por enfermidade fixaranse de acordo co réxime xeral da Seguridade Social. Nos supostos de incapacidade temporal, o Concello complementará a prestación económica recoñecida pola Seguridade Social, de acordo co seguinte detalle: – Nos seguintes supostos de carácter excepcional e debidamente xustificados, o Concello complementará a prestación económica recoñecida pola Seguridade Social, de forma que a suma de ambos conceptos (prestación económica da Seguridade social e complemento) alcance O 100% das retribucións que se viñeran percibindo no mes anterior ao de causarse a incapacidade: – Hospitalización. – Intervención cirúrxica ou recuperación post-operatoria. – Enfermidades recollidas no anexo do Real Decreto 1148/2011 ou norma que a substitúa. – Enfermidades ou lesións incapacitantes do sistema musculo-esquelético ou sistema nervioso central. – Incapacidade temporal durante o embarazo e/ou derivada do tratamento de fertilidade. – Nos supostos de incapacidade temporal derivada de continxencias comúns, o Concello de Cambre complementará as prestacións que perciba o persoal laboral nas situacións de incapacidade temporal de conformidade co artigo n.º9 do Real decreto lexislativo 20/2012, e de acordo cos seguintes límites: – Durante os tres primeiros días: 50%. – Desde o día cuarto ata o vixésimo, ambos inclusive: 75%, inclúe a prestación económica da Seguridade Social, de xeito que en ningún caso sumadas ambas cantidades supere o 75% das retribucións ordinarias. – A partir do día vixésimo primeiro ao nonaxéximo día natural, ambos inclusive: 100%. – Nos supostos de incapacidade temporal derivada de continxencias profesionais, o Concello complementará a prestación económica recoñecida pola Seguridade Social, de forma que a suma de ambos conceptos (prestación económica da Seguridade social e complemento) alcance o 100% das retribucións que se viñeran percibindo no mes anterior ao de causarse a incapacidade. O complemento corresponderá ás retribucións do mes anterior a causar baixa, debendo entenderse os conceptos retributivos dunha mensualidade ordinaria, excluíndo os conceptos da nómina que non constitúan haberes fixos e periódicos ( tales como gratificacións, produtividade e indemnizacións). Unha baixa médica resultante dunha recaída dunha baixa anterior, computa aos efectos desta licenza como unha continuación da mesma. Terá consideración de hospitalización a efectos de aplicación desta licenza, a hospitalización a domicilio. Terá consideración de intervención cirúrxica a efectos de aplicación desta licenza, as intervencións cirúrxicas con internamento, as intervencións de cirurxía maior ambulatoria e de cirurxía menor ambulatoria, as intervencións médicas invasivas como colonoscopias, gastroscopias e outras de características similares, así como os tratamentos oncolóxicos. Os días de ausencia ao traballo, motivadas por enfermidade ou accidente e que non dean lugar a unha situación de incapacidade temporal, comportarán a mesma dedución de retribucións do 50% prevista para os tres primeiros días de ausencia por incapacidade temporal. O desconto en nómina regulado no apartado anterior non será de aplicación a catro días de ausencias ao largo do ano natural, dos que só tres poderán ter lugar en días consecutivos, sempre que estean motivados en enfermidade ou accidente, e non dean lugar a incapacidade temporal. Elo esixirá a acreditación da ausencia mediante xustificante médico. d) Realización de estudios. Poderanse conceder licenzas para a realización de estudios sobre materias directamente relacionadas co posto de traballo. Esta licenza poderá ser concedida polo Sr. Alcalde, previo informe favorable do xefe da unidade administrativa ou do servizo correspondentes. O empregado terá dereito a percibir a súa remuneración e demais beneficios legalmente establecidos. CAPÍTULO 4.–INGRESO, PROVISIÓN E PROMOCIÓN. SITUACIÓNS ADMINISTRATIVAS ARTIGO 21.–INGRESO 1. As necesidades de persoal do Concello de Cambre cubriranse polos sistemas de selección externa, de promoción interna ou de provisión de postos de traballo nos termos establecidos na lexislación vixente e no presente convenio. O ingreso realizarase mediante convocatoria pública, garantíndose os principios de igualdade, mérito e capacidade, así como o de publicidade.2. Nas ofertas de emprego público reservarase un cupo non inferior ao 5% das vacantes para ser cubertas por persoas con discapacidade, considerando como tales as definidas no apartado 2 do artigo 1 da Lei 51/2003, do 2 de decembro, de igualdade de oportunidades, non discriminación e accesibilidade universal das persoas con discapacidade, sempre que superen os procesos selectivos e acrediten a súa discapacidade e a compatibilidade co desempeño das tarefas, de modo que progresivamente se consiga o 2% dos efectivos totais no Concello.3. As regras básicas e programas mínimos do procedemento de selección do persoal laboral fixo do Concello de Cambre, serán as establecidas pola normativa vixente para os funcionarios de carreira.4. A contratación temporal empregarase nos termos recollidos nas distintas disposicións normativas que regulan este tipo de contratos. Xustificada a necesidade de contratación temporal polo servizo correspondente e autorizada a contratación polo alcalde ou concelleiro delegado de Réxime Interior, a selección do persoal non permanente efectuarase mediante os sistemas de concurso ou concurso-oposición, previa convocatoria pública, ou petición ó Servizo Público de Emprego de persoas que reúnan os requisitos esixidos, segundo o perfil do posto de traballo a desempeñar. ARTIGO 22.–GRUPOS DE CLASIFICACIÓN PROFESIONAL. O persoal laboral clasificarase nos seguinte grupos, segundo o disposto no artigo 22 do Estatuto dos Traballadores: – Grupo I, dividido en dous subgrupos, I-A e I-B. Para o acceso a este grupo esixirase estar en posesión do título universitario de grao. Naqueles supostos nos que a Lei esixa outro título universitario será este o que se teña en conta. A clasificación en cada subgrupo estará en función do nivel de responsabilidade das funcións a desempeñar e das características das probas de acceso. – Grupo II. Para o acceso a este grupo esixirase estar en posesión do título de técnico superior. – Grupo III. Para o acceso a este grupo esixirase estar en posesión do título de bacharelato ou técnico. – Grupo IV. Para o acceso a este grupo esixirase estar en posesión de graduado en educación secundaria obrigatoria, ou equivalente. – Grupo V. Para o acceso a este grupo non se esixirá titulación. ARTIGO 23.–PROVISIÓN. Os postos de traballo adscritos a persoal laboral proveranse de acordo cos procedementos de concurso, que é o sistema normal de provisión, ou de libre designación, de conformidade co que determinen as relacións de postos de traballo en atención á natureza das súas funcións. ARTIGO 24.–PROMOCIÓN.1. O persoal laboral fixo terá dereito á promoción profesional, de acordo coas modalidades de carreira profesional legalmente establecidas.2. A promoción interna efectuarase mediante o sistema de oposición ou concurso-oposición, con suxeición aos principios de igualdade, mérito, capacidade e publicidade. ARTIGO 25.–FUNCIÓNS.1. A relación de postos de traballo é o instrumento técnico a través do que se realiza a ordenación de todo o persoal (funcionario e laboral fixo), de acordo coas necesidades dos servizos. As funcións dos postos de traballo especifícanse, con carácter enunciativo e non limitativo, na ficha descritiva do posto, que forma parte da Relación de postos de traballo. Dentro das funcións do posto, a asignación de tarefas corresponde aos empregados que desempeñen postos de xefatura, e concelleiros da área e o alcalde, en exercicio da súa atribución de dirección do goberno e administración do concello.2. En casos excepcionais, pódese acordar a atribución temporal de funcións, ou desempeño temporal en comisión de servizos de funcións especiais que non están asignadas especificamente ao posto que se desempeñen.3. Nos casos en que por ausencia temporal ou outras causas, os postos de xefe de servizo non estean desempeñados polos seus titulares, e se considere totalmente necesario e inaprazable o desempeño das súas funcións por outro empregado, acordarase por resolución da alcaldía ou concelleiro delegado de persoal a atribución das funcións do posto. ARTIGO 26.–COMISIÓN DE SERVIZOS.1. En casos de urxente e inaprazable necesidade, pódese acordar o desempeño de postos distintos ao que se está adscrito, en comisión de servizos.2. O empregado en comisión de servizos terá reserva do seu posto de traballo. A comisión de servizos ten carácter temporal e esixe cumprir os requisitos para o seu desempeño. Terá unha duración máxima dun ano, prorrogable por outro. O tempo de servizos en comisión de servizos terase en conta a efectos do grao persoal.3. O empregado en comisión de servizos percibirá as retribucións do posto de traballo que desempeña. ARTIGO 27.–SITUACIÓNS ADMINISTRATIVAS. Será de aplicación ao persoal laboral incluído no ámbito de aplicación deste convenio o Titulo VI do Estatuto básico do emprego público, no que resulte compatible co Estatuto dos traballadores. ARTIGO 28.–XUBILACIÓN. Coa finalidade de contribuír á realización dunha política de promoción de emprego, a xubilación para o persoal laboral terá lugar ao cumprir o traballador a idade ordinaria de xubilación fixada na normativa da Seguridade Social. Non obstante o anterior, o persoal laboral poderá solicitar, cunha antelación mínima de tres meses e máxima de catro meses á data de xubilación, a prolongación da permanencia no servizo activo, ata que se cumpra setenta anos de idade. A Administración deberá resolver de forma motivada a aceptación ou denegación da prolongación. A prolongación da permanencia no servizo concederase, no seu caso, por períodos dun ano renovables anualmente a solicitude da persoa interesada presentada cun prazo de antelación mínima de tres meses á data de finalización da prolongación concedida e, se non presentara solicitude, declararase de oficio a xubilación. No caso de que algún traballador, ao chegar á idade ordinaria de xubilación fixada na normativa da Seguridade Social, non cumprise o período mínimo de cotización para causar dereito a esta prestación, poderá continuar a prestación do servizo ata cumprir este período mínimo de cotización. En canto á xubilación anticipada, estarase ao disposto na normativa vixente. CAPÍTULO 5.–OUTROS DEREITOS ARTIGO 29.–ASISTENCIA XURÍDICA E RESPONSABILIDADE CIVIL 1. O Concello obrígase a prestar asistencia xurídica aos seus empregados nos supostos de conflitos xurdidos con terceiros, como consecuencia da prestación dos seus servizos.2. O Concello comprométese a cubrir posibles responsabilidades civís que puideran derivarse das actividades laborais de aqueles. A administración poderá esixir o reintegro das cantidades satisfeitas por este concepto nos casos de manifesta neglixencia debidamente probada, delito, falta ou infracción regulamentaria grave, cando así se establece por sentenza ou sanción administrativa firme. Para estes efectos o Concello subscribirá unha póliza que garanta unha axeitada cobertura por responsabilidade civil que poida derivarse das actividades profesionais do persoal municipal, agás no caso de manifesta neglixencia debidamente probada, delito, falta ou infracción regulamentaria. ARTIGO 30.–PÓLIZA DE SEGUROS DE ACCIDENTES. O Concello comprométese a contratar unha póliza de seguro colectivo de accidentes para o persoal laboral, na mesma contía que para os funcionarios/as, coas seguintes coberturas e capitais: – Incapacidade permanente total ou absoluta por accidente laboral ou “in itinere”: 120.000 €. – Falecemento por accidente laboral ou accidente “in itinere”: 50.000 €. ARTIGO 31.–PLAN DE PENSIÓNS. O Concello financiará como promotor, o plan de pensións dos empregados do Concello de Cambre. A aportación anual a cada un dos partícipes experimentará un incremento global nunha porcentaxe igual á sinalada para o incremento das retribucións na Lei de orzamentos do estado, con respecto á do ano anterior. A adhesión ao plan significa que o empregado deberá asumir a mesma aportación mensual que realice o Concello de Cambre. ARTIGO 32.–FORMACIÓN A SOLICITUDE DO EMPREGADO.1. O Concello facilitará a formación continua e a adquisición de competencias profesionais dos empregados públicos municipais, acolléndose a plans de formación doutras administracións (EGAP, Deputación, etc.) para a formación e actualización profesional dos seus empregados/as, ou se procedera elaborando o seu propio plan de formación.2. Para facilitar a formación continua e a adquisición das competencias profesionais, os empregados municipais terán dereito a: – Adicar ata 40 horas da súa xornada laboral anual á asistencia a cursos de formación, sempre e cando o contido do curso garde relación directa co posto de traballo ou a carreira profesional dentro da administración. O crédito indicado incluirá tanto a duración estrita do curso, como, o tempo de desprazamento dende o centro de traballo, naqueles casos en que estea xustificado. Este crédito horario poderá ser ampliado ata o mínimo necesario para permitir a realización dun curso de máis de 40 horas por ano. – Un permiso non retribuído, cunha duración máxima de tres meses para a asistencia a cursos de perfeccionamento profesional, sempre que as necesidades do servizo o permitan. ARTIGO 33.–FORMACIÓN A REQUERIMENTO DO CONCELLO.1. Os empregados municipais deberán realizar as actividades de formación e reciclaxe que determine o Concello para obter ou mellorar as competencias profesionais que o seu posto de traballo requira. Este tempo de asistencia ás actividades formativas considerarase tempo de traballo para todos os efectos.2. No caso de actividades de formación realizadas a requirimento da empresa que impliquen desprazamento fóra do concello, os traballadores percibirán as indemnizacións por razóns de servizo que lles correspondan de acordo co disposto na normativa vixente. CAPÍTULO 6.–RETRIBUCIÓNS ARTIGO 34.–INCREMENTO ANUAL E MODIFICACIÓNS SALARIAIS. Con efectos de 1 de xaneiro de cada ano, as retribucións do persoal experimentarán un incremento global da porcentaxe sinalada na Lei de orzamentos do estado, con respecto ás do ano anterior, en termos de homoxeneidade para os dous períodos da comparación, tanto polo que respecta a efectivos de persoal como á antigüidade do mesmo. Cando por unha disposición se estableza para os funcionarios/as da Administración do Estado unha revisión das retribucións destes por diferenzas entre a inflación real e os incrementos establecidos nos presupostos xerais do Estado, tal revisión será aplicada automaticamente, e cos mesmos efectos que para os funcionarios/as. As distintas categorías recollidas neste convenio poderán ser modificadas se como consecuencia da aprobación do presuposto de cada ano así fosen recollidas na correspondente relación de postos de traballo da Corporación. ARTIGO 35.–RETRIBUCIÓNS PERSOAL LABORAL. As retribucións a percibir polo persoal laboral do Concello de Cambre que ocupe posto na relación de postos de traballo serán as seguintes: – Salario base: importe que corresponda a cada grupo profesional, de acordo co seguinte cadro de equivalencias cos grupos de funcionarios, e coas contías do soldo referidas a doce mensualidades, recollidas na Lei de Orzamentos do Estado para o ano. – Complemento de antigüidade: cantidade a percibir por cada tres anos recoñecidos de servizo na administración pública. O importe será o que e corresponda ao grupo profesional no que estaba o empregado cando se devengou o complemento, de acordo co cadro de equivalencias cos grupos de funcionarios recollido no concepto “salario base” neste mesmo artigo, e coas contías do trienio referidas a doce mensualidades, recollidas na Lei de orzamentos do Estado para o ano. – Complemento de destino ou categoría: é a retribución mensual que ten asignado cada posto de traballo e que percibe o persoal laboral en función do nivel asignado a cada posto na relación de postos de traballo. Este complemento ten carácter consolidable, producíndose a consolidación cando se permaneza na categoría profesional durante dous anos continuados ou tres con interrupción. – Complemento específico: este complemento está destinado a retribuir as condicións particulares de algúns postos de traballo en atención á súa especial dificultade técnica, dedicación, incompatibilidade, responsabilidade, perigosidade ou penosidade. segundo a estimación de postos efectuada polo concello e recollida no catálogo de postos de traballo. Este complemento é de índole funcional e a súa percepción depende exclusivamente do exercicio da actividade profesional no posto asignado ou da permanencia das circunstancias, polo que non terá carácter consolidable. – Complemento de produtividade: o complemento de produtividade está destinado a retribuír o especial rendemento, a actividade extraordinaria e o interese ou iniciativa con que o empregado desempeñe o seu traballo. A apreciación da produtividade deberá realizarse en función de circunstancias obxectivas relacionadas directamente co desempeño do posto de traballo e obxectivos asignados a este. En ningún caso as contías asignadas por complemento de produtividade durante un período de tempo orixinarán ningún tipo de dereito individual respecto ás estimacións ou apreciacións correspondentes a períodos sucesivos. As cantidades que perciba cada traballador/a por este concepto será de coñecemento público, tanto os demais traballadores/as da Corporación como dos/das representantes sindicais. – Gratificacións extraordinarias: Os traballadores/as percibiran anualmente dúas pagas extraordinarias: unha no mes xuño e outra no mes de decembro. O importe de cada unha delas será dunha mensualidade que se perciba nun mes ordinario. ARTIGO 36.–RECOÑECEMENTO DE SERVIZOS PRESTADOS.1. Os servizos prestados polos empregados do Concello de Cambre noutras administracións públicas serán recoñecidos para efectos de perfeccionamento de trienios, calquera que fora o réxime xurídico en que se prestaran, agás aqueles que tiveran o carácter de prestacións persoais obrigatorias.2. O cobro de trienios que resulte do recoñecemento de trienios, será computado a instancia de parte, que se xustificará con certificación acreditativa dos servizos prestados, segundo modelo establecido pola normativa en vigor.3. No caso de contratos a tempo parcial, o cómputo efectuarase dende o día de inicio ao de finalización do vínculo laboral, salvo no caso de que a xornada de traballo a tempo parcial se leve a cabo en días concretos e descontinuos, no que unicamente serán recoñecidos os días traballados. ARTIGO 37.–INDEMNIZACIÓNS POR RAZÓNS DO SERVIZO.1. Os empregados aos que se lles encomende unha comisión de servizo fora do termo municipal, percibirán as indemnizacións que lles correspondan por razón do servizo.2. Os empregados que se vexan obrigados a efectuar desprazamentos por razón do servizo, terán dereito a ser indemnizados polos gastos de desprazamento.3. Os desprazamentos con dereito a indemnización deben ser autorizados de forma previa polo alcalde ou concelleiro delegado de persoal, no seu caso. A autorización pode ser específica para un desprazamento concreto, ou xenérica para aqueles casos nos que o empregado, polas características do seu traballo deba realizar desprazamentos de forma habitual polo termo municipal e non dispoña de vehículo municipal.4. As indemnizacións por razóns do servizo abonaranse previa presentación dos xustificantes correspondentes. No caso dos empregados con autorización xenérica para realizar desprazamentos con dereito a indemnización, a xustificación consistirá nunha declaración do número de quilómetros realizados, conformada polo xefe de servizo.5. Abonaranse asistencias aos membros e asesores nomeados dos tribunais de probas selectivas de persoal, sempre que as probas conleve a realización de exercicios escritos ou orais.6. O importe das indemnizacións será o establecido na normativa vixente correspondente para o persoal funcionario. ARTIGO 38.–GRATIFICACIÓNS POR SERVIZOS EXTRAORDINARIOS.1. Acórdase a conveniencia de reducir ó mínimo indispensable a realización de horas extras, isto é, as realizadas fóra da xornada de traballo, de acordo cos seguintes criterios: a) Horas extraordinarias normais, reducilas ó mínimo posible. b) Horas extraordinarias estructurais, excepcionais ou orixinadas por producirse imprevistos, ausencias, interrupcións do servizo, alteracións das quendas do persoal ou outras circunstancias de carácter puntual derivadas da actividade ou servizo de que se trate que non poidan ser substituídas pola utilización das distintas modalidades de contratación previstas legalmente.2. Non computarán, para os efectos do tope establecido, as horas extraordinarias compensadas mediante descanso dentro dos catro meses seguintes á súa realización.3. Establécese un sistema de franqueo das horas traballadas fóra do horario habitual por horas libres dentro da xornada laboral, a razón dunha hora e corenta e cinco minutos libres por hora traballada nestes servizos, se é en xornada diúrna e dúas horas e quince minutos libres por hora traballada festiva ou nocturna, así como aquelas que se realicen por necesidades do servizo en prolongación da xornada nocturna.4. Cando por necesidades do servizo debidamente xustificadas non puidera optarse polo sistema de franqueo mencionado poderá autorizarse a realización de servizos extraordinarios á marxe da xornada normal de traballo, que serán retribuídos de acordo coa lexislación vixente. A retribución que corresponda polas horas extraordinarias realizadas será incluída na nómina do mes seguinte á súa realización.5. O número de horas traballadas fóra da xornada normal e retribuídas, non poderá sobrepasar o número de 80 ao ano por traballador, procurando sempre, na medida do posible, que poidan ter acceso a elas o maior número de traballadores, de tal forma que a súa realización se distribúa con criterios de igualdade. ARTIGO 39.–ANTICIPOS SALARIAIS. A petición do interesado, o Concello de Cambre concederá aos traballadores/as anticipos de ata catro mensualidades da súa retribución, cun tope máximo de 3.005,06 euros, a devolución efectuarase mediante deducións mensuais en nómina e sen que xeren ningún tipo de xuro. O período máximo de devolución destes establecerase en relación co importe respectivo, segundo o seguinte baremo, podendo, en calquera caso, solicita-lo traballador/a un período menor para a amortización: – 6 meses para unha mensualidade. – 12 meses para dúas mensualidades. – 18 meses para tres mensualidades. – 24 meses para catro mensualidades. Cando se conceda un anticipo que alcance o tope máximo sinalado sen que coincida co importe exacto de mensualidades, devolverase no período de tempo que corresponda segundo as mensualidades. O período máximo non poderá exceder, en ningún caso, da data en que se produza legalmente a xubilación do/a solicitante, debéndose ratear neste caso o importe deste nas mensualidades que resten ata a dita data. No suposto de traballadores/as temporais, terase en conta o tempo que falte para o seu previsible cesamento. As solicitudes de anticipos reintegrables terán que ser xustificadas polos/as interesados/as e serán resoltas por decreto da Alcaldía, previo visto e prace por parte da comisión de seguimento deste convenio. A comisión reunirase unha vez cada trimestre para o estudio dos distintos anticipos presentados. ARTIGO 40.–ACCIÓN SOCIAL. Para o persoal laboral do Concello de Cambre, incluído no presente convenio, serán de aplicación as mesmas medidas de acción social que están ou que puideran estar establecidas para o persoal funcionario no seu acordo regulador. CAPÍTULO 7.–SEGURIDADE E SAÚDE ARTIGO 41.–DEREITOS E OBRIGAS EN MATERIA DE SEGURIDADE E SAÚDE.1. Os traballadores municipais teñen dereito a un axeitado nivel de protección da seguridade e saúde fronte aos riscos derivados das condicións de traballo. Os dereitos de información, consulta e participación en materia preventiva, paralización da actividade en casos de risco grave e inminente e vixilancia do seu estado de saúde forman parte do dereito dos traballadores a unha protección eficaz en materia de seguridade e saúde no traballo.2. Os traballadores municipais terán así mesmo o correlativo deber de observación e cumprimento das medidas de prevención que en cada caso sexan adoptadas con carácter xeral e específico en cada centro ou posto de traballo. Os traballadores están expresamente obrigados a cooperar co Concello na mellora das condición de traballo e, en concreto: – A formar parte dos equipos de actuación para casos de emerxencia, cando foran designados para o efecto, conforme ás instrucións e a formación facilitada polo Concello. – A recibir formación con carácter obrigatorio sobre os riscos derivados do posto de traballo e as medidas adoptadas ou previstas fronte aos mesmos. – Ao uso dos equipos de protección individual facilitados. O incumprimento por parte do persoal municipal das obrigas que nesta materia se establezan dará lugar á esixencia das responsabilidades que procedan. ARTIGO 42.–PREVENCIÓN.1. Para os efectos de prevención, seguridade e saúde laboral, será de aplicación no Concello de Cambre a Lei de prevención de riscos laborais.2. En cumprimento do deber de prevención de riscos profesionais, o Concello designará un ou varios traballadores para ocuparse de dita actividade, constituirá un servizo de prevención ou concertará dito servizo cunha entidade especializada allea á empresa. ARTIGO 43.–DELEGADOS DE PREVENCIÓN.1. O exercicio da función de participación en materia preventiva levarase a cabo a través dos delegados de prevención. Os delegados de prevención, ao abeiro do disposto na Lei de prevención de riscos laborais, serán designados polas organizacións sindicais con representación no Concello. A designación dos delegados de prevención deberá realizarse entre os representantes do persoal. O número de delegados de prevención que poderán ser designados no Concello de Cambre axustarase á escala establecida na Lei de prevención de riscos laborais.2. O tempo utilizado polos delegados de prevención para o desempeño das funcións previstas no artigo 36 da Lei de prevención de riscos laborais será considerado como de exercicio de funcións de representación, para os efectos de utilización do crédito de horas mensuais retribuídas previsto no apartado e) do artigo 68 do Estatuto dos traballadores e o d) do artigo 41 da Lei 7/2007, do 12 de abril, do Estatuto básico do empregado público, e artigo 10.3.º da Lei orgánica de liberdade sindical.3. Os órganos competentes proporcionaranlles aos delegados de prevención os medios e a formación en materia preventiva que resulten necesarios para o exercicio das súas funcións. A formación deberá ser facilitada pola administración polos seus medios ou mediante concerto con organismos ou entidades especializadas na materia.4. O tempo dedicado á formación en materia de prevención de riscos será considerado como tempo de traballo, e o custo da súa asistencia asumido polo Concello, cando se trate de cursos programados ou autorizados polo correspondente órgano municipal e sexan de asistencia obrigada. ARTIGO 44,–COMITÉ DE SEGURIDADE E SAÚDE.1. O comité de seguridade e saúde é o órgano paritario e colexiado de participación, destinado á proposta e consulta regular e periódica dos plans, programas e avaliación de prevención de riscos nas administracións locais.2. Constituirase un único comité de seguridade e saúde no ámbito do persoal funcionario e laboral ao servizo do Concello de Cambre, que estará integrado polos delegados de prevención designados nos mencionados ámbitos e por representantes do Concello en número non superior ao de delegados.3. A constitución do comité de seguridade e saúde farase proporcionalmente ao número de traballadores do persoal funcionario e laboral existente.4. Nas reunións do comité de seguridade e saúde poderán participar, con voz pero sen voto, os delegados sindicais e os responsables técnicos.5. O comité de seguridade e saúde reunirase trimestralmente e sempre que o solicite algunha das partes representadas neste.6. O comité de seguridade e saúde adoptará as súas propias normas de funcionamento. ARTIGO 45.–PROTECCIÓN DA SAÚDE.1. O Concello de Cambre desenvolverá as accións e medidas en materia de seguridade e saúde laboral que sexan necesarias para lograr unhas condicións de traballo que non afectan negativamente á saúde dos traballadores.2. A formulación destas accións e medidas deberán estar encamiñadas a lograr unha mellora da calidade de vida e ambiente de traballo, a desenvolver obxectivos de promoción e defensa da saúde, mellora das condicións de traballo, potenciación das técnicas preventivas como medio para a eliminación de riscos na súa orixe e participación sindical nos centros de traballos, e a dotarse dunha planificación preventiva de acordo coa Lei de prevención de riscos laborais. Os representantes dos traballadores participarán e velarán polo seu cumprimento en todo momento.3. As técnicas preventivas deberán tender á eliminación do risco para a saúde da persoa traballadora desde a súa propia xeración, tanto no que afecta ás operacións que se realicen como nos elementos empregos no proceso.4. A formación en materia de saúde laboral e o adestramento profesional é un dos elementos esenciais para a mellora das condicións de traballo e seguridade: as partes asinantes deste convenio significan a importancia da formación como elemento de prevención e comprométense a realizala de forma eficiente. ARTIGO 46.–ROUPA DE TRABALLO.1. O Concello de Cambre facilitará ao persoal ao seu servizo, de acordo co comité de seguridade e saúde, a roupa de traballo e calzado profesional homologado e de uso obrigatorio. Tamén facilitará os equipos de protección individual axeitados para o desempeño das súas funcións, cando as condicións e a natureza do traballo o requiran.2. Os equipos de protección individual deberán empregarse cando os riscos non se poidan evitar ou non se poidan limitar suficientemente por medios técnicos de protección colectiva ou mediante medidas, métodos ou procedementos de organización do traballo. Os equipos de protección individual repoñeranse sempre que sexa preciso.3. O Concello de Cambre facilitará cada ano, naqueles postos que resulte preciso, un equipamento completo de inverno e outro de verán, que serán entregados en outubro e maio respectivamente. No caso de rotura dalgún dos elementos do equipo, este será substituído. ARTIGO 47.–PROBAS E EXAMES MÉDICOS.1. O Concello de Cambre garantirá a correcta vixilancia da saúde de todos os seus traballadores por medio das probas e exames médicos previstos neste artigo. A periodicidade das probas será anual.2. As probas e exames médicos serán acordes ás funcións que se realizan en cada categoría, diferenciándoas en funcións dos riscos específicos dos respectivos postos de traballo. As probas médicas serán, por iso, específicas e repetiranse coa periodicidade suficiente para detectar posibles alteracións.3. Os exames médicos serán voluntarios, agás aqueles imprescindibles para avaliar os efectos negativos das condicións de traballo sobre a saúde, para protexer a saúde, ou se, polas características do posto de traballo, a saúde do traballador puidera constituír un perigo para si mesmo, para os demais traballadores ou para outras persoas. O resultado das probas terá carácter persoal e privado, polo que o seu uso e difusión suxeitarase ao previsto na normativa vixente sobre esta materia.4. As probas e exames efectuaranse, de ser posible, dentro da xornada laboral. O tempo empregado será o estritamente necesario, incluíndo o de desprazamento, e considerarase para todos os efectos como tempo efectivo de traballo no caso das probas de carácter obrigatorio. No caso de probas ou exames obrigatorios efectuados fóra da xornada laboral o tempo empregado nos mesmos será compensado deducíndose da súa xornada laboral. ARTIGO 48.–ACCIDENTE DE TRABALLO.1. No caso de accidente de traballo, o servizo de persoal do Concello entregará ao empregado afectado un talón-solicitude de asistencia médica, co que deberá acudir ao centro máis cercano da mutua de accidentes de traballo ou centro concertado no seu caso.2. En caso de urxencia, ou se o accidente se produce fóra do horario dos centros asistencias da mutua ou centro concertado, poderase acudir ao centro sanitario máis próximo.3. Cando por razóns de urxencia, fora necesario recibir asistencia médica sen dispoñer do talón-solicitude de asistencia médica, o empregado deberá comunicar a incidencia ao servizo de persoal no prazo de 24 horas, para que este proceda á remisión do citado documento á mutua.4. O empregado entregará no prazo máximo de 3 días contados a partir da súa expedición o parte de asistencia médica (no caso de que o traballador non cause baixa) ou o parte de baixa (no caso de baixa), expedidos polos servizos médicos da mutua ARTIGO 49.–CAPACIDADE DIMINUÍDA.1. No caso de declaración dunha incapacidade laboral permanente total, a administración procederá, por petición do traballador e logo das actuacións e coas garantías establecidas no art.25 da Lei de prevención de riscos laborais, ao cambio de posto de traballo por outro máis axeitado á situación do traballador. Este cambio comunicarase aos representantes dos traballadores. Os complementos do posto e aqueles outros que retribúan unha maior cantidade ou calidade no traballo, percibiranse de conformidade coas retribucións que correspondan ao novo posto de traballo, sen prexuízo do mantemento no cómputo anual das retribucións básicas. Se o traballador non exercitara este dereito, mediante a correspondente solicitude, no prazo de dous meses a partir da notificación da resolución do Instituto Nacional da Seguridade Social pola que se declara na situación de incapacidade laboral permanente total extinguirase a relación laboral.2. A mobilidade por diminución da capacidade do traballador para o desempeño do seu posto de traballo poderá levarse a cabo por petición do traballador ou por decisión da administración, logo do informe do servizo médico designado pola administración, a postos de traballo de igual ou inferior grupo ou categoría profesional.3. Cando as circunstancias así o requiran, será facilitada pola administración municipal formación profesional previa para adaptar ao traballador ao seu novo posto de traballo, formación que terá o carácter de obrigatoria para o traballador. CAPÍTULO 8.–RÉXIME DISCIPLINARIO ARTIGO 50.–RÉXIME APLICABLE. Serán de aplicación ao persoal afectado por este convenio as normas contidas na lexislación sobre réxime disciplinario do persoal funcionario ao servizo das Administracións Públicas aplicables ao persoal funcionario do Concello de Cambre, e en especial a enumeración de faltas disciplinarias, as sancións aplicables e a tramitación do procedemento. CAPÍTULO 9.–REPRESENTACIÓN E DEREITOS SINDICAIS ARTIGO 51.–ÓRGANOS DE REPRESENTACIÓN.1. De conformidade co disposto no Estatuto dos traballadores, e na lei orgánica de liberdade sindical, o órgano de representación do persoal laboral corresponde ós delegados de persoal. ARTIGO 52.–COMPETENCIAS E DEREITOS DOS REPRESENTANTES SINDICAIS.1. As competencias dos delegados de persoal son as citadas no artigo 64 do Estatuto dos traballadores.2. Poderán utilizar fotocopiadoras, multicopistas e demais aparellos de reprografía para uso da súa administración interna.3. Facilitaránselles os taboleiros de anuncios necesarios para que, baixo a súa responsabilidade, coloquen todos os avisos e comunicacións que deban efectuar e consideren pertinentes, sen máis limitacións que as expresamente sinaladas pola lei. Estes taboleiros instalaranse en lugares claramente visibles para permitir que a información chegue ao persoal.4. Os delegados sindicais terán dereito, sen prexuízo do establecido na LOLS no seu artigo 10.3, aos seguintes dereitos e garantías: a) Á representación dos afiliados á sección sindical en todas as xestións necesarias ante a dirección respectiva, e a ser oídos por esta no tratamento daqueles problemas de carácter colectivo que afecten ao persoal, en xeral, e aos afiliados do sindicato, en particular. b) A ser informados e oídos pola empresa con carácter previo: – A respecto dos despedimentos e sancións que afecten aos afiliados ao sindicato. – En materia de reestruturación do cadro de persoal, regulación de emprego, traslado de traballadores, cando revistan carácter colectivo ou individual, ou do centro de traballo en xeral, e sobre calquera proxecto ou acción administrativa que poida afectar ao persoal. – Sobre a implantación ou revisión de sistemas de organización do traballo. c) A ter acceso á mesma información e documentación que a empresa deba poñer a disposición dos delegados de persoal, de acordo co regulado a través da lei, estando obrigados a gardar sixilo profesional nas materias que legalmente proceda. d) A ter as mesmas garantías que a lei e o convenio colectivo lles recoñezan aos delegados de persoal. ARTÍGO 53.–DEREITOS SINDICAIS DOS/AS TRABALLADORES/AS.1. Os traballadores terán dereito a reunirse en asemblea. A asemblea poderá ser convocada polo comité de empresa ou por un número de traballadores non inferior ao 33% do cadro de persoal. A asemblea será presidida, en todo caso, polo comité de empresa, que será responsable do normal desenvolvemento da mesma, así como da presenza na asemblea de persoas non pertencentes ao Concello. Só poderá tratarse nela asuntos que figuren con anterioridade na orde do día. A presidencia comunicará á administración a convocatoria e os nomes das persoas non pertencentes á administración que vaian asistir á asemblea e acordará con esta as medidas oportunas para evitar prexuízos na actividade normal do Concello.2. As asembleas convocadas cunha duración máxima de media hora, antes do inicio ou do final da xornada, non serán computadas, se ben, con este carácter, só poderán convocarse como máximo dúas asembleas mensuais. Para tal fin, a administración facilitará os locais axeitados en cada centro de traballo, nos termos establecidos no artigo 78.2 do Estatuto dos traballadores. O aviso previo de asemblea deberá facerse á dirección do centro ou servizo cunha antelación mínima de 48 horas, debendo a administración acusar recibo, e deberá ir acompañado da orde do día que se vai tratar na reunión.3. Os convocantes garantirán en todo momento a prestación dos servizos a realizar durante as asembleas, así como a orde destas.4. Cando por traballarse en quendas, por insuficiencia dos locais ou por calquera outra circunstancia, non poida reunirse simultaneamente todo o cadro de persoal sen prexuízo ou alteración no normal desenvolvemento da produción, as diversas reunións parciais que teñan que celebrarse se considerarán como unha soa e datadas no día da primeira. ARTIGO 54.–HORAS SINDICAIS.1. Cada un dos delegados de persoal disporán dun crédito de horas mensuais retribuídas para o exercicio das súas funcións de representación, de acordo co número de empregados contratados como persoal laboral, que exista en cada momento, e de acordo coa seguinte escala: Ata 100 traballadores: 15 horas. De 101 a 250 traballadores: 20 horas. De 251 a 500 traballadores: 30 horas. De 501 a 750 traballadores: 35 horas. De 751 traballadores en adiante: 40 horas.2. Non se considerarán computables como horas sindicais nin as de negociación nin aquelas que se utilicen para reunións con órganos da administración convocadas por iniciativa desta.3. Os membros do comité de empresa da mesma candidatura que así o manifesten, poderán proceder, despois da súa comunicación ao Servizo de persoal, á acumulación das horas sindicais.4. As seccións sindicais con representación no Concello poderán crear unha bolsa mensual de horas sindicais coas correspondentes aos seus delegados ou representantes e dispor da súa distribución entre os seus membros. A estes efectos, a comunicación da utilización de horas con cargo á bolsa mensual de cada sección sindical, farase mediante escrito coa conformidade do presidente da sección sindical ou membro da mesma en quen delegue.5. O uso das horas sindicais deberá ser comunicado con posterioridade ao Servizo de persoal. Sempre que sexa posible, comunicarase con carácter previo ao servizo onde está encadrado o empregado. ARTIGO 55.–GARANTÍAS SINDICAIS. Os delegados de persoal, como representantes legais dos traballadores, terán as garantías recollidas no artigo 68 do Estatuto dos traballadores: a) Apertura de expediente contraditorio no suposto de sancións por faltas graves ou moi graves, no que serán oído, ademais da persoa interesada, o comité de empresa. b) Prioridade de permanencia na empresa ou centro de traballo respecto dos demais traballadores, nos supostos de suspensión ou extinción por causas tecnolóxicas ou económicas. c) Non ser despedido nin sancionado durante o exercicio das súas funcións nin dentro dos dous anos seguintes á expiración do seu mandato, excepto nos casos de que esta se produza por revogación ou dimisión, sempre que o despedimento ou sanción estea baseada na acción do traballador no exercicio da súa representación, sen prexuízo, por tanto, do establecido no artigo 54 do Estatuto dos traballadores. Así mesmo non poderá ser discriminado na súa promoción económica ou profesional en razón, precisamente, do desempeño da súa representación. d) Expresar as súas opinións con liberdade, nas materias que teñan que ver coa súa representación, podendo publicar e distribuír, sen perturbar o normal desenvolvemento do traballo, as publicacións de interese laboral ou social, comunicándoo á administración. e) Dispoñer do crédito de horas mensuais retribuídas establecido neste convenio. ARTIGO 56.–REXISTRO DE ÓRGANOS DE REPRESENTACIÓN DO PERSOAL. O Concello disporá dun Rexistro de órganos de representación do persoal. Serán obxecto de anotación neste rexistro a creación, modificación ou supresión de órganos de representación do persoal funcionario e laboral, a creación, modificación ou supresión de seccións sindicais, os membros de ditos órganos e delegados sindicais. Así mesmo, serán obxecto de anotación os créditos horarios e as súas cesións. Este rexistro axustarase á normativa vixente en materia de protección de datos de carácter persoal. DISPOSICIÓN ADICIONAL PRIMEIRA. En cumprimento do disposto na disposición adicional oitava na Lei 7/2007 de 12 de abril, do Estatuto básico do empregado público, o concello deberá elaborar e aplicar un Plan de Igualdade a desenvolver no marco do convenio colectivo. DISPOSICIÓN TRANSITORIA PRIMEIRA. Entrada en vigor dos grupos de clasificación profesional.1. Ata a implantación dos novos títulos universitarios, para acceder aos distintos grupos nos que clasificar o persoal laboral, seguirán sendo válidos os títulos universitarios oficiais vixentes a firma deste convenio.2. Os grupos de clasificación I e II existentes integraranse nos subgrupos I-a e I-b, respectivamente. TÁBOAS SALARIAIS